31987R1351
L 127/18
JURNALUL OFÍCIAL AL UNIUNII EUROPENE
REGULAMENTUL (CEE) NR. 1351/87 AL COMISIEI
din 15 mai 1987
de modificare a Regulamentului (CEE) nr. 1868/77 de stabilire a normelor de aplicare a Regulamentului (CEE) nr. 2782/75 privind producția și comercializarea ouălor pentru incubație și a puilor de fermă
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2782/75 al Consiliului din 29 octombrie 1975 privind producția și comercializarea ouălor destinate incubației și a puilor de fermă (1), astfel cum a fost modificat ultima dată prin Regulamentul (CEE) nr. 3494/86 (2), în special articolele 2, 3 și 17,
întrucât Regulamentul (CEE) nr. 1868/77 al Comisiei (3), astfel cum a fost modificat ultima dată prin Regulamentul (CEE) nr. 3759/85 (4), conține dispozițiile necesare pentru punerea în aplicare a anumitor reguli de gestionare a producției și comercializării ouălor de incubație și a puilor;
întrucât ar trebui ca aceste dispoziții să fie adaptate în conformitate cu modificările aduse recent Regulamentului (CEE) nr. 2782/75 în ceea ce privește marcarea ouălor de incubație utilizate pentru producția de pui; întrucât este necesar ca normele în cauză să țină seama în mod corespunzător de diferențele între situațiile respective din diverse state membre, căutând metodele cele mai economice de marcare a ouălor, permițând totodată efectuarea unor controale adecvate și eficiente și evitând denaturarea concurenței;
întrucât Comitetul de gestionare a cărnii de pasăre și ouălor nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Regulamentul (CEE) nr. 1868/77 se modifică după cum urmează:
1.
Articolul 2 se înlocuiește cu textul următor:
„Articolul 2
(1) Marcarea individuală a ouălor destinate incubației, utilizate pentru producția de pui se face în unitățile de producție, care își imprimă numărul de identificare pe ouă. Literele și cifrele se marchează cu cerneală neagră permanentă; ele au cel puțin 2 milimetri în înălțime și un milimetru în lățime.
(2) Statele membre pot, prin derogare, să autorizeze marcarea ouălor destinate incubației după alte modalități decât cele menționate la alineatul (1), cu condiția ca marcarea să se efectueze cu culoare neagră permanentă, să fie vizibilă cu ușurință și să acopere cel puțin 10 milimetri pătrați. Această marcare trebuie să se facă înainte de punerea în incubator, fie într-o unitate de producție, fie într-un incubator.
Ambalajele sau orice alt fel de recipiente în care se transportă ouăle poartă numărul de identificare al unității de producție.
Statul membru care apelează la această derogare trebuie să anunțe celelalte state membre și Comisia în această privință și să le comunice dispozițiile adoptate în acest sens.
(3) Numai ouăle destinate incubației și marcate în conformitate cu alineatul (1) sau (2) pot fi transportate sau comercializate între statele membre.”
2.
La articolul 3, cuvintele „și benzi” se elimină.
Articolul 2
Prezentul regulament intră în vigoare la 1 iulie 1987.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 mai 1987.